**Slavehandelens ophør**

Når vi i dag skal erindre vores kolonihistorie og se os selv som slavenation, så er der særligt én begivenhed, der slår igennem i den kollektive erindring, og det er ulovliggørelsen af handelen med de slavegjorte. Når vi i vores erindring lægger vægt på, at Danmark var den første nation, der ulovliggjorde handel med slavegjorte, så skaber vi fortællingen om den uskyldige kolonialisme. I fortællingen spiller forbuddet mod slavehandelen i 1792 en helt central rolle.

Med forordningen i 1792 blev der indført et forbud mod slavehandel med virkning fra 1. januar 1803. Danmark var altså det første land, der forbød handel med slavegjorte, men i grundfortællingen om Danmark som slavenation er det blevet erindret, som om Danmark var det første land, der ulovliggjorde slaveri. Det er forkert. Slaveriet blev først ophævet på De Vestindiske Øer i 1848 (England ophævede slaveriet i 1833).

I vores erindringsfællesskab er det blevet til, at vi opgav slaveriet – som jo så i første omgang kun var slavehandelen – af humanistiske årsager. Årsagen til forbuddet mod handel med slavegjorte skal måske snarere findes i, at handelen med sukker var blevet en dårligere forretning, og at der i England i slutningen af 1700-tallet var en begyndende modstand mod slaveri.

I slutningen af 1700-tallet var der mange, der satte spørgsmålstegn ved, om det var klogt at opretholde handelen med slavegjorte. I kraft af oplysningstidens nye opfattelse af mennesket, dets frihed og rettigheder, foregik der en ophedet samfundsdebat om den kristne etik i relation til slavehandelen og det uanstændige i denne menneskehandel. Debatten prægede også Danmark, hvor man formodede, at England var på vej til en ophævelse af sin slavehandel (dette skete i 1807), hvilket ville påvirke de øvrige slavehandlende stater.

Godt nok blev forordningen vedtaget i 1792, men loven trådte først i kraft ti år senere, i 1803. I den mellemliggende periode kunne de danske plantageejere anskaffe sig så mange slaver, der krævedes for at blive selvforsynende. På den måde understøttede loven flere plantageejere, der så det som en mindre god forretning at fragte de slavegjorte over Atlanterhavet. De så det som meget mere rentabelt at gøre De Vestindiske Øer selvforsynende med slavegjorte, så man helt undgik yderligere import fra Afrika i fremtiden.

I perioden efter 1792 ydede staten billige lån til indkøb af slavegjorte, og der blev givet præmier for indførelse af især slavegjorte kvinder, så reproduktionen kunne forøges. Slavehandelen steg således i perioden fra 1792 til 1803.

**Ophævelsen af slaveriet**

I 1847 blev det besluttet, at slaveriet på De Vestindiske Øer skulle ophøre efter 12 år, men at nyfødte skulle være frie med det samme. Det førte til omfattende slaveoprør på Sankt Croix, og i den spændte situation valgte den danske generalguvernør Peter von Scholten 3. juli 1848 at erklære alle slaver frie. Det var ikke med Danmarks gode vilje, og von Scholten blev kaldt til København, hvor der blev indledt en retssag på grund af hans egenhændige beslutning.

I 1853 blev han frikendt af Højesteret, men han døde året efter i glemsel. Blandt andet takket være en storfilm om Peter von Scholten har han skrevet sig ind i vores historiebevidsthed som ham, der gav slaverne fri, men for den danske stat var det ikke ærefuldt. Filmen viser i mindre grad, at von Scholten handlede, fordi han havde ryggen mod muren og ikke kunne gøre andet. Fra de slavegjortes synspunkt tog de deres frihed, de fik den ikke af von Scholten.